钦定古今图书集成/明伦汇编/氏族典/第384卷 > 李安
## 钦定古今图书集成/明伦汇编/氏族典/第384卷 > 李安

按《隋书李安传》：“安字元德，陇西狄道人。父蔚，仕周为
朔、燕、恒三州刺史，襄武县公。安释褐右侍上士。高祖
作相，引之左右，迁职方中大夫，复拜安弟悊为仪同。
安叔父璋时在京师，与周赵王谋害高祖，诱悊为内
应，安阴白之。及赵王等伏诛，将加官赏，安俯伏流涕，
悲不自胜，高祖为之改容曰：‘我为汝特存璋子’。寻授”
安开府，进封赵郡公，悊上仪同。高祖即位，授安内史
侍郎，转尚书左丞、黄门侍郎。平陈之役，以为杨素司
马，仍领行军总管，率蜀兵顺流东下，大破陈师。高祖
嘉之，进位上大将军，复拜悊开府仪同三司、备身将
军。仁寿元年，出安为宁州刺史，悊为卫州刺史。安子
琼，悊子玮，始自襁褓乳养宫中，至是年八九岁，始命
归家。拜安、悊俱为柱国。安谓亲族曰：“虽家门获全，而
叔父遭祸，今奉此诏，悲愧交怀。”因歔欷悲感，不能自
胜，疾甚而卒。子琼嗣。少子孝恭，最有名。悊后坐事除
名，配防岭南，道病卒。